
A szájüregi daganatok bakteriális összetételének vizsgálata

Kulcsszavak: orális mikrobiom; anaerobok; alfa-béta diverzitás; pathogenitás; laphámcarcinoma
Bevezetés: A szájüreg, a garat, az ajkak malignus elváltozásait együttesen világszinten a hatodik leggyakoribb daganattípusként tartják számon. A Global Cancer Observatory szerint 2022-ben Magyarországon 1136 új ajak és szájüregi daganatos beteget regisztráltak.
Célkitűzés: Célul tűztük ki a szájüregi tumoros betegek anamnesztikus, epidemiológiai adatainak részletes feldolgozása mellett a tenyészthető mikrobióta kvalitatív és kvantitatív összetételének vizsgálatát és összehasonlítását ugyanazon beteg esetén a malignus és egészséges felszínek között.
Módszerek: A PTE-KK-Fogászati és Szájsebészeti Klinika Maxillofaciális Osztályán 4 hónapos időszak alatt 15 főnél diagnosztizáltak szájüregi malignus tumort. Ezen betegek anamnesztikus adatait dolgoztuk fel, különös tekintettel a predisponáló tényezőkre. A betegeknél lokalizációs kerettel izoláltuk, majd steril vattatamponnal mintát vettünk a daganatos és egészséges kontralaterális oldali felszínekről. A mintákból a tenyészthető mikrobiológiai összetétel kvalitatív és kvantitatív vizsgálata történt meg.
Eredmények: Az aerob fajok megoszlásában nem találtunk szignifikáns különbséget a tumoros és egészséges felszínek tenyészthető mikrobiótája között, azonban az anaerob fajoknál jelentős különbség mutatkozott. Kiemeltük a Fusobacterium (p=0,010) és Prevotella (p=0,003) genusba tartozó fajok törzseinek előfordulását a két felszín közt, ahol szignifikáns különbséget találtunk, míg a Veillonella speciesek (p=0,215) esetében nem, valamint jelentős csíraszámbeli eltérések voltak a tumoros (108-10 CFU/ml) és egészséges (104-6 CFU/ml) felszíneken izolált törzsek között. Gombafajok (sarjadzó és fonalas) kizárólag a tumoros felszínekről tenyésztek ki.
Következtetés: Eredményeim alátámasztották a nemzetközi irodalomban talált eredményeket, miszerint szignifikáns különbség van a Fusobacterium nemzetség, ezen belül a F. nucleatum, illetve a Prevotella nemzetség előfordulásában és csíraszámában, valamint a gombafajok jelenlétében a tumoros és egészséges felszínek között. A fő predisponáló tényezők is megegyeztek az irodalmi adatokkal.



